Virallinen lehti nro C 135 , 14/05/1999 s. 0131



KIRJALLINEN KYSYMYS E-2870/98 esittäjä(t): Patricia McKenna (V) komissiolle (28. syyskuuta 1998) Aihe: Pesuaineiden sisältämän fosforin aiheuttama saastuminen Huomattava osa jätevesien fosforipitoisuuksista on peräisin pesuaineista. Italiassa ja Sveitsissä tämä saastuminen on johtanut fosforin käytön kieltämiseen pesuaineissa, kun taas muissa maissa, kuten Saksassa ja Hollannissa, pesuaineteollisuus on vapaaehtoisesti sopinut asiasta. Tästä on seurannut, että esimerkiksi Saksassa pesuaineiden fosforipitoisuus on vähentynyt 94 prosenttia vuoden 1975 jälkeen. Pesuaineista vesistöihin kulkeutuvan fosforin määrä on vähentynyt huomattavasti toimenpiteisiin ryhtyneissä maissa. Kyseisiin toimenpiteisiin ei ole ryhdytty Irlannissa, ja pesuaineiden sisältämä fosfori on johtanut vesistöjen huomattavaan saastumiseen. Katsooko komissio, että tarvitaan yhteistä normia Irlannin saattamiseksi muualla EU:ssa laajalti käytössä olevan hyvän käytännön piiriin, ja olisiko normin oltava Saksan ja Hollannin esimerkin mukainen teollisuuden vapaaehtoinen sopimus kaikkialla Euroopassa vai Italian mallin mukainen kielto? Eikö komissio ensimmäisenä vaiheena voisi poistaa fosforittomien pesuaineiden ALV:n kaikkialla EU:ssa? Tällöin voitaisiin laskea niiden korkeaa hintaa, mikä estää kuluttajia ostamasta fosforittomia tuotteita. Komission jäsenen Martin Bangemanninkomission puolesta antama vastaus (30. lokakuuta 1998) Komissio tarkastelee parhaillaan pesuaineissa käytettäviin fosfaatteihin liittyviä kysymyksiä. Joissakin jäsenvaltioissa sovelletaan lakisääteisiä tai vapaaehtoisia fosfaattien kaupanpitämistä koskevia rajoituksia. Rajoitukset vaihtelevat maittain. Yleisesti ottaen suhtautuminen fosfaattien käyttöön pesuaineissa on muuttunut myönteisemmäksi. Monien mielestä pesuaineissa on parempi käyttää fosfaatteja kuin muita vastaavia ainesosia, jos jätevedet käsitellään riittävän tehokkaasti. Fosfaatit voidaan näet helposti poistaa jätevedestä, eivätkä ne näin ollen ole ympäristön kannalta yhtä ongelmallisia kuin niitä korvaavat aineet. Yhdyskuntajätevesien käsittelystä 21 päivänä toukokuuta 1991 annetussa neuvoston direktiivissä 91/271/ETY(1), säädetään, että viemäröidyt yhdyskuntajätevedet on ennen vesistöön johtamista käsiteltävä biologisesti(2). Lisäksi siinä on määritetty aikataulu, jonka mukaisesti erikokoisten taajamien on määrä ryhtyä noudattamaan direktiivin säännöksiä 31. joulukuuta 2005 mennessä. Lisäksi direktiivissä on annettu rehevöitymiselle alttiita alueita koskevia erityisiä säännöksiä, joista keskeisin on typen ja fosforin poistamista koskeva vaatimus. Kaikilla jäsenvaltioilla ei kuitenkaan ole käytössä jätevedenkäsittelyjärjestelmiä. Komissio arvioi parhaillaan tarvetta yhdenmukaistaa fosfaattien kaupanpitämistä koko yhteisössä. Mitään päätöstä yhdenmukaistamisesta ei ole vielä tehty, eikä komissio ole yhdenmukaistamisen puuttuessa vielä pohtinut verokannustimen käyttöä. (1) EYVL L 135, 30.5.1991. (2) "Biologisella käsittelyllä" tarkoitetaan yhdyskuntajätevesien käsittelyä menetelmällä, jossa on yleensä biologisessa käsittelyssä jälkiselkeytys, tai muuta menetelmää, joka täyttää direktiivin 91/271/ETY liitteen I taulukossa 1 esitetyt vaatimukset.